આ વખતે હિંમત હારી ગયેલા કનકસેન રાજાએ માતાજીને યાદ કર્યા જેથી મહાકાલી પ્રગટ થયા. રાજાએ કહ્યું કે, પતાઇ રાજા આપને કંકાવટીમાંથી લઇ જાય તો હું શું કરીશ, તમે મને મદદ કેમ ન કરી’ જેથી મહાકાલી માતાએ તેના ગર્વનું ખંડન કરતા કહ્યું કે, તું મને ભૂલી ગયો, તારી શક્તિનો તને અંદાજ આવી ગયો હશે. હું તો જગતજનની છું સૌ કોઇ મારી ભક્તિ કરી મને પ્રાપ્ત કરી શકે છે. તું કોઇને રોકી શકે નહીં.’ પરંતુ રાજાએ ક્ષમાયાચના કરતા કંકાવટીનગરી છોડીને નહીં જવાની વિનંતી કરી. જેથી માતાજીએ કહ્યું કે, હું તો કંકાવટીમાં પણ બિરાજમાન રહીશ. જેથી નવરાત્રિમાં આસો સુદ આઠમે કાસોરથી ચૂંદડી અને શ્રીફળ આજે પણ આકાશ માર્ગે પાવાગઢ જાય છે અને ત્યારબાદ પાવાગઢમાં માતાજીની ચૂંદડી ચઢે છે એવી દંતકથા છે. પાવાગઢ પર મહાકાલીની પ્રતિષ્ઠા વખતે માતાજીનું મસ્તક ગાયબ થયેલું જણાયું. જેથી સિદ્ધપુરુષોએ તપાસ કરતા માલુમ પડ્યું કે માનું મસ્તક ક્યાં છે ? જે શોધતાં શોધતાં કંકાવટી(કાસોર)માંથી મળી આવ્યું જેથી કાસોર નામ પડ્યું હોવાની પણ લોકવાયકા છે.